Żagħżugħ li meta kien tifel kien vittma ta’ abbuż sesswali, illum qed jimxi madwar il-pajjiżi kollha tal-Unjoni Ewropea bil-għan li jiżdied l-għarfien fuq din il-pjaga siekta. Matthew Mc Varish jinsab Malta, it-22 pajjiż li se jkun żar bħala parti minn din l-isfida. 10,000 mill-28 pajjiż, 32 belt kapitali, kawża waħda . . . li jwaqqaf is-silenzju dwar l-abbuż sesswali fuq it-tfal. Matthew McVarish hu l-Ambaxxatur Ewropew għall-organizazzjoni Stop the Silence: Stop Child Sexual Abuse. L-attur u mużiċista Skoċċiż, stqarr li meta kien tifel kien abbużat sesswalment minn zijuh. Huwa qed idur l-Ewropa biex iżid l-għarfien u jqajjem kuxjenza dwar l-abbuż sesswali tat-tfal. Il-vjaġġ ta’ Matthew Mc Varish beda f’Londra fl-aħħar ta’ Mejju tas-sena li għaddiet u s’issa diġa żar 22 belt kapitali Ewropea. Minn Malta, l-vjaġġ tal-ambaxxatur Ewropew se jkompli f’Ruma sakemm minn pajjiż għall-ieħor fi Frar li ġej jasal Edinburgh fl-Iskożja, fejn se jtemm dan il-vjaġġ. Numru ta’ Ambaxxati Brittaniċi qed jappoġġjaw lil Matthew Mc Varish f’dan il-proġett u fejn kien possibli l-ambaxxaturi mxew distanza żgħira miegħu biex juru l-appoġġ tagħhom. Hekk għamel il-Kummissarju Għoli Ngliż f’Malta, Rob Luke u membri oħra mill-Kummissjoni Għolja Ingliża.